SKRIFTLIG FORESPØRGSEL P-0750/03

af Rodi Kratsa-Tsagaropoulou (PPE-DE) til Kommissionen

(5. marts 2003)

Om: De hjemløse i Den Europæiske Union

Antallet af hjemløse forøges konstant. Ifølge FEANSTA (Den Europæiske Føderation af Sammenslutninger, der arbejder med de Hjemløse) anslås i dag til at være ca. tre millioner, hvoraf de 10 % permanent sover under åben himmel. Problemet varierer i omfang fra land til land, selvom kortlægningen af den virkelige situation og sammenligninger mellem de enkelte lande er vanskelige på grund af manglende statistiske oplysninger og konkrete definitioner.

Har Kommissionen foretaget undersøgelser af dette fænomen, som truer den sociale samhørighed og undergraver den europæiske sociale model? Råder Kommissionen over en vurdering af medlemsstaternes boligpolitikker? Agter Kommissionen at tage initiativer til imødegåelse af dette fænomen?

Svar afgivet på Kommissionens vegne af Anna Diamantopoulou

(31. marts 2003)

Spørgsmålet om hjemløse udgør et vigtigt aspekt af den åbne koordinationsmetode for social integrering. Under mål 1 i de fælles mål for bekæmpelse af fattigdom og social udstødelse, som man enedes om på Det Europæiske Råds møde i Nice i december 2000, blev der fastlagt flere mål, herunder at gennemføre politikker, der sigter mod at give alle adgang til anstændige boliger med gode sanitære forhold samt de grundlæggende ydelser, der er nødvendige for at leve et normalt liv under de lokale omstændigheder. Under mål 2 blev der fastlagt et mere specifikt mål: at iværksætte politikker rettet mod at forebygge kriser i livet, som kan føre til social udstødelse, såsom gældssætning, udelukkelse fra skolen og hjemløshed.

Hjemløshed er et meget sammensat problem, som drejer sig om mere end blot spørgsmålet om at have noget at bo i. Mange hjemløse kæmper samtidig med en lang række andre problemer deres mentale og fysiske helbred, mangel på arbejde alt sammen noget, som får dem til at glide længere og længere ned i fattigdom. Det er derfor vigtigt, at man ikke kun sætter fokus på de subsistensløse, men at man bruger en meget bredt formuleret indfaldsvinkel på problemet med hjemløse. En anstændig bolig og rimelige levevilkår er de mest basale behov hos ethvert menneske. At få en sikret adgang til en rimelig bolig er ofte en forudsætning for at kunne udøve mange af de grundlæggende rettigheder, som alle bør have adgang til.

Spørgsmålet belyses i den fælles rapport om social integration, der bygger på en analyse af de nationale planer, som blev vedtaget i december 2001(1). I rapporten udpeges otte afgørende udfordringer fremover, hvoraf de fleste vedrører bidrag til løsning af problemet hjemløshed. Således vedrører punktet sikring af gode boliger for alle spørgsmålet om adgang til boliger af god kvalitet, som man kan betale, som et grundlæggende behov og en grundlæggende ret. En sikring af, at dette behov dækkes, udgør stadig en stor udfordring i en række medlemsstater. Herudover er udarbejdelsen af hensigtsmæssige samlede løsninger både for forebyggelse og løsning af problemet med hjemløse en anden væsentlig udfordring for nogle lande. Medlemsstaterne forventes at fremlægge initiativer, der kan tage disse udfordringer op, i deres nationale handlingsplaner, som fremlægges i juli 2003.

Der er blevet gjort markante fremskridt, når det gælder en afhjælpning af mangelen på data vedrørende fattigdom og social udstødelse. Dette er imidlertid et område, hvor det er meget vanskeligt at indsamle tilstrækkeligt dækkende data. Det Europæiske Fællesskabs Husholdningspanel (ECHP), det statistiske instrument til indsamling af sammenlignelige data om indtægter og levevilkår, behandler spørgsmål vedrørende rimelige boliger og levevilkår. Men ECHP kan ikke på en hensigtsmæssig måde opfylde behovet for en måling af omfanget af fænomenet med hjemløse, da det er en husstandsbaseret undersøgelse, som derfor udelukker hjemløse pr. definition. Fra 2003 vil ECHP blive erstattet med et nyt statistisk instrument, EF-statistikker over indkomstforhold og levevilkår (SILC), men dette vil fortsat være statistikker om husstande.

For at lukke dette hul har Eurostat oprettet en specifik ekspertgruppe. Målet med denne gruppe er:

- at gennemgå, hvad der i øjeblikket findes af statistikker i de 15 medlemsstater og i de 13 kandidatlande og i de lande, som er medlem af Organisationen for Økonomisk Samarbejde og Udvikling (OECD), herunder også definitioner, metoder til indsamling, problemstillinger og foreliggende data

- at udarbejde en harmoniseret metode til den fremtidige indsamling af data, herunder en definition af hjemløse, retningslinjer for indsamling af oplysninger og statistikker, der skal indsamles

- at foreslå en liste med egnede indikatorer, som udvalget for social beskyttelse kan undersøge med henblik på en fælles aftale.

(1) KOM(2001) 565 endelig udg.